Drie vas ná ontvoering, rooftogArgieffoto Drie verdagtes sal Vrydag in die Richardsbaai-landdroshof verskyn nadat hulle vroeër vandeesmaand na bewering ŉ onderneming beroof en ŉ man in KwaZulu-Natal ontvoer het. Lt.kol. Thulani Zwane, woordvoerder van die polisie, het gesê speurders van Richardsbaai was Woensdag besig om inligting oor die verdagtes op te volg. “Hulle het na Melmoth en Nseleni gegaan en twee verdagtes is daar vasgetrek. Die derde verdagte is in die Richardsbaai-omgewing vasgetrek,” het Zwane gesê. Daar is tydens die inhegtenisneming van die derde verdagte beslag gelê op ŉ ongelisensieerde vuurwapen en ammunisie, sowel as ŉ selfoon. Volgens Zwane was die slagoffer op 12 Desember teen 17:40 by sy sakeperseel in Richardsbaai toe die drie verdagtes hom genader het. “Hulle het glo ŉ vuurwapen op hom gerig en ŉ onbevestigde hoeveelheid kontant van hom gesteel. Hulle het ook sy vriend ontvoer en met hom in hul VW Polo weggejaag,” het Zwane gesê. Die man is later deur die ontvoerders vrygelaat. Die verdagtes sal in die hof verskyn op aanklagte van sakeroof en ontvoering. Die derde verdagte sal aangekla word op ŉ bykomende aanklag van besit van ŉ ongelisensieerde vuurwapen en ammunisie.